Yhdessä takavarikoiduista maalauksista naisten yöpaitaan pukeutunut Vladimir Putin kampaa rintaliiveihin ja pikkuhousuihin pukeutuneen Dmitri Medvedevin tukkaa.

Venäjän poliisi on takavarikoinut Venäjän presidenttiä ja pääministeriä naisten alusvaatteissa esittäneen maalauksen taidegalleriasta Pietarissa. Maalauksessa naisten yöpaitaan pukeutunut Vladimir Putin kampaa rintaliiveihin ja pikkuhousuihin pukeutuneen Dmitri Medvedevin tukkaa.

Poliisi sanoo takavarikoineensa kaikkiaan neljä taitelija Konstantin Altuninin maalausta. Takavarikoiden maalausten joukossa oli lisäksi muun muassa maalaus Venäjän ortodoksikirkon johtajasta tatuoinneilla koristeltuna sekä kaksi maalausta Venäjän homopropagandan vastaista lakia kannattaneista poliitikoista, sanoo gallerian henkilökunta.

Poliisin mukaan Museum of Power -galleriasta maanantai-iltana takavarikoidut maalaukset olivat lain vastaisia.

- Saimme kansalaiselta tiedon siitä, että museon kuvat rikkovat lakia, sanoi poliisin tiedottaja Vjatsheslav Steptshenko.

Näyttelyn järjestäneen Aleksandr Donskoin mukaan ilmoituksen takana on homopropagandalakia voimakkaasti ajanut pietarilainen poliitikko Vitali Milonov, joka esiintyi yhdessä maalauksista sateenkaarilippuun yhdistettynä. Donskoin mukaan Milonov tuli galleriaan poliisien kanssa.

- Meitä syytetään äärimielisyydestä. Poliisi suositteli, ettemme nostaisi asiasta meteliä G20-kokouksen alla, mutta tämä on skandaali: taiteella ei ole mitään tekemistä politiikan kanssa, Donskoi sanoi.

G20-kokous järjestetään Pietarissa ensi viikolla. Pietari oli ensimmäisiä venäläiskaupunkeja, joissa ns. homopropagandan kieltävä laki otettiin käyttöön. Laki levisi sen jälkeen valtakunnanlaajuiseksi.

Lähteet: Reuters, AFP